Vodu trebamo svaki dan. Ona predstavlja osnovu života jer doprinosi normalnom odvijanju naših tjelesnih i mentalnih funkcija. Pored toga, potrebna je u održavanju normalne regulacije tjelesne temperature. Ovi zdravstveni učinci vode postižu se konzumiranjem najmanje 2 litre vode dnevno, iz svih izvora. Prema Europskoj agenciji za sigurnost hrane (EFSA), referentan dnevni unos vode za osobe, koje su umjereno tjelesno aktivne i koje žive u umjerenim temperaturnim uvjetima, iznosi 2 litre za žene i 2.5 litre za muškarce. Ova količina odnosi se na vodu iz svih izvora – iz hrane i napitaka. Smatra se da hranom unesemo oko 20% ove količine, a napitcima oko 80%. To znači da bi žene iz napitaka dnevno trebale osigurati oko 1.6 l vode, a muškarci oko 2 l vode. Dakle 8 do 10 čaša od 2 decilitra. I u sklopu te količine, upravo bi pitka voda trebala biti zastupljena više od ijednog drugog napitka. Odabirom vode kao glavnog napitka kojim ćemo tijekom dana utažiti žeđ, pozitivno utječemo i na kontrolu tjelesne težine.